**MEMORANDUM**

**o partnerstve a spolupráci č. 38/2024/SaR**

uzavreté v zmysle ustanovenia § 51 zákona č. 40/1964 Zb. Občiansky zákonník v znení neskorších predpisov (ďalej len „Občiansky zákonník“) (ďalej len „Memorandum“) medzi:

**Mestská časť Košice – Sídlisko KVP**

Sídlo: Trieda KVP 1, 040 23 Košice

IČO: 00 691 089

Štatutárny orgán: **Mgr. Ladislav Lörinc**, starosta

Zodpovedná osoba: Mgr. Lucia Rácová, lucia.racova@mckvp.sk, +421902554932

Ing. Pavol Hricišin, pavol.hricisin@mckvp.sk, +421557890622

(ďalej len „Sídlisko KVP“)

a

**Statutární město Brno**

**Městská část Brno – Nový Lískovec**

Sídlo: Oblá 518/75a, 634 00 Brno

IČO: 44 992 785

Štatutárny orgán: **Ing. Jana Drápalová**, starostka

Zodpovedná osoba: drapalova@nliskovec.brno.cz, +420547428910

 brazda@nliskovec.brno.cz, +420547428910

(ďalej len „Nový Lískovec“)

(ďalej spolu Sídlisko KVP a Nový Lískovec len „Signatári Memoranda“)

**Článok I.**

**Preambula**

* 1. Signatári Memoranda vykonávajú svoju pôsobnosť v oblasti územnej samosprávy na základe príslušných právnych predpisov a sú si vedomí zodpovednosti za udržateľný rozvoj svojho územia, v dôsledku čoho údaje, informácie a ďalšie vstupy vyplývajúce a súvisiace s nimi vykonávanou pôsobnosťou sú potrebné pre zabezpečenia potrieb obyvateľov, rozvoja a lepšej realizácie samosprávnej pôsobnosti, vrátane zveľaďovania a zhodnocovania ich majetku.
	2. Signatári Memoranda majú záujem zapojiť sa a realizovať výzvy zamerané na partnerstvo v rámci programov cezhraničnej spolupráce Slovenská republika-Česká republika (ďalej len „Projekty“).
	3. Prínosom Projektov je zabezpečenie revitalizácie, obnovy a oživenia verejných priestorov a umožnenie ich maximálneho využitia v prospech obyvateľov Signatárov Memoranda, ktoré budú spĺňať legislatívou stanovené podmienky a štandardy súčasnej doby.
	4. Prípadné investičné zámery Projektov si Signatári Memoranda schvália individuálne svojimi miestnymi zastupiteľstvami v zmysle príslušných právnych predpisov.
	5. Účelom tohto Memoranda je vytvorenie právneho rámca pre partnerstvo medzi Signatármi Memoranda a z toho vyplývajúcu spoluprácu Signatárov Memoranda, ktoré umožnia zefektívniť procesy a postup pri začatí, realizácii a udržateľnosti Projektov a dosiahnutí ich účelu a cieľa.
	6. Vychádzajúc z potreby zlepšenia verejného priestoru, rešpektovania a ochrany verejného záujmu, koordinácie postupov a úkonov pri povoľovacom procese a samotnej stavebnej činnosti a nevyhnutnosti hospodárneho nakladania s verejnými prostriedkami sa Signatári Memoranda dohodli na partnerstve a spolupráci v súvislosti so začatím, realizáciou a udržateľnosťou Projektov, a preto uzatvárajú toto Memorandum.

**Článok II.**

**Predmet Memoranda**

* 1. Predmetom tohto Memoranda je stanovenie podmienok partnerstva, vzájomnej spolupráce a spoločného postupu Signatárov Memoranda pri podpore a zabezpečení začatia, realizácie a udržateľnosti Projektov.
	2. Signatári Memoranda súhlasia s tým, že počas začatia, realizácie a udržateľnosti Projektov budú aktívne, transparentne a efektívne spolupracovať.
	3. Signatári Memoranda sa dohodli, že Projekty budú zahŕňať najmä tieto oblasti:
		1. Regulácia parkovania a parkovacie domy,
		2. Zelená a modrá infraštruktúra (revitalizácia námestí, vnútroblokov...),
		3. Fotovoltika a solárne systémy,
		4. Zelené strechy,
		5. Zateplenie stavieb a zníženie ich energetických náročností,
		6. Podzemné a polopodzemné kontajnery a smart odpadové hospodárstvo,
		7. Medzinárodné podujatia.
	4. Signatári Memoranda si zabezpečujú miesto začatia, realizácie a udržateľnosti Projektov v rámci svojich katastrálnych území (ďalej len „Miesto Projektov“) samostatne a to počas celého trvania Projektov.
	5. V Mieste Projektov budú Signatári Memoranda vykonávať činnosti, ktoré súvisia s Projektami a užívať ich budú na dohodnutý účel, obvyklým spôsobom a v súlade s týmto Memorandom.
	6. Partnerstvo, spolupráca a spoločný postup Signatárov Memoranda na Projektoch sa bude uskutočňovať bez akýchkoľvek nárokov na vzájomné financovanie zo strany ktoréhokoľvek Signatára Memoranda. Okrem záväzkov dohodnutých v tomto Memorande si Signatári Memoranda nebudú navzájom uplatňovať žiadne iné plnenia počas trvania tohto Memoranda vrátane finančného, resp. majetkového plnenia, t. j. Signatárom Memoranda nevyplývajú podľa tohto Memoranda žiadne iné záväzky.

**Článok III.**

**Obsah Memoranda**

* 1. Pre naplnenie účelu Memoranda sa Signatári Memoranda dohodli na základnom rámci partnerstva a vzájomnej spolupráce uvedených ďalej v tomto článku Memoranda.
	2. Signatári Memoranda týmto prejavujú svoju dobrú vôľu prispieť k partnerstvu a spolupráci tým, že si navzájom poskytnú odborné rady a pomoc pri zabezpečení:
		1. vypracovania zámerov, štúdií, projektových dokumentácií, prípadne iných potrebných dokumentov týkajúcich sa Projektov,
		2. vybavenia stanovísk, vyjadrení, súhlasov, povolení, rozhodnutí, prípadne iných podkladov potrebných k realizácií Projektov.
	3. Pri vykonávaní činnosti v súvislosti s realizáciou a udržateľnosťou Projektov podľa tohto Memoranda postupujú Signatári Memoranda ako samostatné právne subjekty a zodpovedajú za dodržiavanie všetkých právnych predpisov spojených s ich vlastnou činnosťou. Preto sú Signatári Memoranda povinní na vlastné náklady a zodpovednosť získať pred zahájením svojich činností a počas týchto činností udržiavať v platnosti všetky úradné povolenia vyžadované v zmysle príslušných právnych predpisov pre ich vykonávanie.
	4. Podrobnejšia, prípadne ďalšia úprava podmienok partnerstva a spolupráce bude predmetom vzájomných rokovaní medzi Signatármi Memoranda a to v dobrej viere a za vynaloženia maximálneho úsilia o dosiahnutie spoločného cieľa.
	5. Signatári Memoranda sa zaväzujú pri začatí, realizácií a udržateľnosti Projektov podľa tohto Memoranda poskytnúť si navzájom požadovanú súčinnosť. Zároveň sú Signatári Memoranda povinní bezodkladne sa informovať o skutočnostiach, ktoré by mohli mať vplyv na realizáciu a udržateľnosť Projektov podľa tohto Memoranda.

**Článok IV.**

**Doba trvania Memoranda a jeho skončenie**

* 1. Memorandum sa uzatvára na dobu určitú odo dňa jeho účinnosti až pokiaľ Signatári Memoranda budú zabezpečovať začatie, realizáciu a udržateľnosť Projektov. V prípade, že ktokoľvek zo Signatárov Memoranda prestane zabezpečovať začatie, realizáciu a udržateľnosť Projektov je povinný oznámiť túto skutočnosť bez zbytočného odkladu druhému Signatárovi Memoranda.
	2. Sídlisko KVP a Nový Lískovec sa vzájomne dohodli, že Memorandum je možné skončiť:
		1. uplynutím doby, na ktorú bol dohodnutý,
		2. dohodou Signatárov Memoranda v písomnej forme ku dňu uvedenému v takejto dohode,
		3. výpoveďou zo strany ktoréhokoľvek Signatára Memoranda aj bez uvedenia dôvodu, pričom výpovedná lehota je 3-mesačná a začína plynúť prvým dňom mesiaca nasledujúcom po mesiaci, v ktorom bola doručená,
		4. odstúpením od Memoranda zo strany ktoréhokoľvek Signatára Memoranda ak sa zmenia skutočnosti alebo ktorákoľvek z nich, ktoré viedli k uzavretiu tohto Memoranda,
		5. zánikom ktoréhokoľvek zo Signatárov Memoranda bez právneho nástupcu.
	3. Výpoveď a odstúpenie od Memoranda sú účinné okamihom doručenia ich písomného vyhotovenia druhému Signatárovi Memoranda.
	4. V prípade skončenia Memoranda sa Signatári Memoranda zaväzujú navzájom si vrátiť všetky poskytnuté dokumenty týkajúce sa Projektov vrátane projektových dokumentácií ak a to najneskôr v deň skončenia Memoranda.

**Článok V.**

**Osobitné, spoločné a záverečné ustanovenia**

* 1. Signatári Memoranda vyhlasujú, že zastávajú prístup nulovej tolerancie ku korupcii na všetkých úrovniach a vyžadujú od svojich vlastných zamestnancov a partnerov konanie v súlade s protikorupčnými predpismi. Signatári Memoranda sa zaväzujú dodržiavať nasledujúce protikorupčné zásady:
		1. neposkytovať alebo neponúkať žiadne plnenia s cieľom presadiť svoj zámer či získať preňho súhlas, podporu alebo povolenie, ak má príjemca právnu zodpovednosť alebo je v postavení, v rámci ktorého je schopný toto konanie ovplyvniť,
		2. neposkytovať alebo neponúkať platby zástupcom, zákazníkom, partnerom, dodávateľom alebo inej tretej strane, vrátane ich zamestnancov, ktoré by mali za cieľ presvedčiť príjemcu k uzatvoreniu zmluvy alebo prijatia iného záväzku, alebo ich uzatvorení či prijatí za priaznivejších podmienok ako tých, ktoré by boli inak ponúknuté,
		3. neposkytovať alebo neponúkať platby niekomu, kto zabezpečuje administratívny proces, za účelom uľahčenia alebo urýchlenia realizácie tohto procesu,
		4. neprijať od tretích osôb platby, ktoré majú viesť k uzatvoreniu zmluvy alebo prijatia iného záväzku, alebo ich uzatvorení či prijatí za priaznivejších podmienok ako tých, ktoré by boli inak akceptované,
		5. odmietať akékoľvek formy korupcie alebo úplatkárstva.
	2. Memorandum nadobúda platnosť dňom podpisu oboma Signatármi Memoranda (ak to nie v ten istý deň, tak rozhodujúci je deň neskoršieho podpisu) a účinnosť v súlade s platnou právnou úpravou. Signatári Memoranda berú na vedomie skutočnosť, že toto Memorandum je v zmysle príslušných právnych predpisov povinne zverejňovaným dokumentom v určených registroch zmlúv. Signatári Memoranda sú zároveň oprávnení zverejniť toto Memorandum aj na svojom webovom sídle.
	3. Signatári Memoranda súhlasia so spracovaním osobných údajov poskytnutých pre účely uzavretia tohto Memoranda a vyhlasujú, že bolo oboznámené s informáciami podľa článku 13 Nariadenia Európskeho parlamentu a Rady (EÚ) 2016/679 o ochrane fyzických osôb pri spracúvaní osobných údajov a o voľnom pohybe takýchto údajov (ďalej len Nariadenie č. 2016/679“). Signatári Memoranda ako aj ich zamestnanci, ktorí prichádzajú pri výkone svojich pracovných povinností do styku s osobnými údajmi, resp. tieto údaje akýmkoľvek spôsobom spracovávajú v rámci svojej pracovnej činnosti, sú povinní dodržiavať príslušné ustanovenia Nariadenia č. 2016/679 a platné právne predpisy o ochrane osobných údajov.
	4. Vzťahy Signatárov Memoranda, ktoré nie sú výslovne upravené týmto Memorandom sa riadia príslušnými ustanoveniami Občianskeho zákonníka v platnom znení a ďalšími platnými právnymi predpismi Slovenskej republiky.
	5. Toto Memorandum možno meniť alebo dopĺňať len vo forme písomných, datovaných a vzostupne očíslovaných dodatkov podpísaných oboma Signatármi Memoranda a vyhotovených v počte vyhotovení tohto Memoranda.
	6. Memorandum sa vyhotovuje v dvoch vyhotoveniach, majúcich povahu originálu, z ktorých jedno vyhotovenie obdrží Sídlisko KVP a jedno Nový Lískovec.
	7. Signatári Memoranda vyhlasujú, že si Memorandum prečítali, jeho obsahu porozumeli, že nebol uzavretý v tiesni alebo za nevýhodných podmienok, že ho uzavreli z vlastnej vôle, určite, vážne a zrozumiteľne a na základe súhlasu s ním ho podpisujú.

|  |  |
| --- | --- |
| V Košiciach, dňa | V Brne, dňa |
| **Sídlisko KVP** | **Nový Lískovec** |
| ................................................................... | .................................................................. |
| **Mgr. Ladislav Lörinc**, starosta | **Ing. Jana Drápalová** , starostka |